ສ​ຫລ ຖອນ​ໂຕ ອອກຈາກ​ ສົນ​ທິ​ສັນ​ຍາ ກຳ​ລັງ​ນິວ​ເຄ​ລຍ ໄລ​ຍະ​ປານ​ກາງ
ລັດ​ຖະ​ມົນ​ຕີ​ກະ​ຊວງ​ປ້ອງ​ກັນ​ປະ​ເທດ​ ສ​ຫລ ທ່ານ​ມາກ ແອັ​ສ​ເພີ ກ່າວ​ວ່າ ການ​ຖອນ​ໂຕນີ້ ຈະ​ອຳ​ນວຍ​ໃຫ້​ສະ​ຫະ​ລັດ​ ສາ​ມາດ​ພັດ​ທະ​ນາ ລູກ​ສອນ​ໄຟ​ທຳມະ​ດາ ​ຊະ​ນິດ​ໃໝ່​ ໄດ້.
ສະຫະລັດ ໃນວັນສຸກວານນີ້ໄດ້ຖອນໂຕອອກຈາກສົນທິສັນຍາກຳລັງນິວເຄລຍໄລຍະປານກາງ ຫຼື INF ເພື່ອວ່າຈະສາມາດ ສ້າງລູກສອນໄຟຊະນິດໃໝ່ ຫຼັງ ຈາກຣັດເຊຍໄດ້ປະຕິເສດບໍ່ຍອມທຳລາຍລູກສອນໄຟຊະນິດໃໝ່ຂອງຕົນ ທີ່ອົງການເນໂຕ້ເວົ້າວ່າ ລະເມີດຕໍ່ສົນທິສັນຍາສະບັບນີ້ ລັດຖະມົນຕີການຕ່າງປະເທດສະຫະລັດ ທ່ານໄມຄ໌ ພອມພຽວ ກ່າວວ່າ “ຣັດເຊຍບໍ່ໄດ້ກັບຄືນໄປສູ່ ການປະຕິບັດຕາມໂດຍເຕັມ ແລະກວດສອບໄດ້ ໂດຍຜ່ານການທຳລາຍລະບົບລູກສອນໄຟທີ່ບໍ່ຖືກຕ້ອງຕາມສົນທິສັນຍາ ຄືລູກສອນໄຟ SSC-8 ຫຼື 9M729 ຊຶ່ງເປັນລູກສອນໄຟນຳວິຖີ ທີ່ຍິງຈາກພາກພື້ນດິນແລະມີໄລຍະປານກາງນັ້ນ ຣັດເຊຍ ເປັນຜູ້ຮັບຜິດຊອບແຕ່ພຽງຜູ້ດຽວ ຕໍ່ການແຕກຫັກລົງຂອງສົນທິສັນຍາດັ່ງກ່າວ ” ທ່ານພອມພຽວ ກ່າວເພີ້ມຕື່ມ ຢູ່ໃນຖະແຫຼງການວ່າ ສະຫະລັດ “ຈະບໍ່ເປັນພາຄີຢູ່ໃນສົນທິສັນຍາ ທີ່ມີການລ່ວງລະເມີດດ້ວຍຄວາມຕັ້ງໃຈໂດຍຣັດເຊຍ ການບໍ່ປະຕິບັດຕາມສົນທິສັນຍາຂອງຣັດເຊຍ ເຮັດໃຫ້ຜົນປະໂຫຍດຂອງສະຫະລັດຕົກຢູ່ໃນອັນຕະລາຍ ໃນຂະນະທີ່ຣັດເຊຍພັດທະນາແລະຕິດຕັ້ງລະບົບລູກສອນໄຟທີ່ລະເມີດຕໍ່ສົນທິສັນຍາ ທີ່ສະແດງໃຫ້ເຫັນວ່າເປັນໄພຂົ່ມຂູ່ໂດຍກົງຕໍ່ສະຫະລັດ ຕໍ່ພັນທະມິດແລະພາຄີຂອງພວກເຮົາ ” ລັດຖະມົນຕີກະຊວງປ້ອງກັນປະເທດສະຫະລັດ ທ່ານມາກ ແອັສເພີ ກ່າວວ່າ ການຖອນໂຕນີ້ ຈະອຳນວຍໃຫ້ສະຫະລັດ ສາມາດພັດທະນາລູກສອນໄຟທຳມະດາຊະນິດໃໝ່ຂອງຕົນໄດ້ ທ່ານກ່າວຢູ່ໃນຖະແຫຼງການວ່າ “ເວລານີ້ ພວກເຮົາໄດ້ຖອນໂຕແລ້ວຍ ກະຊວງປ້ອງກັນປະເທດຈະດຳເນີນການຢ່າງເຕັມທີ່ເພື່ອພັດທະນາລູກສອນໄຟທີ່ຍິງຈາກພາກພື້ນດິນເຫຼົ່ານີ້ເພື່ອເປັນການຮັບມືແບບຮອບຄອບຕໍ່ການເຄື່ອນໄຫວຂອງຣັດເຊຍ ” ເມື່ອມີການຖາມກ່ຽວກັບການຖອນໂຕອອກຈາກສົນທິສັນຍາ INF ປະທານາທິບໍດີ ດໍໂນລ ທຣຳ ກ່າວຕໍ່ພວກນັກຂ່າວ ທີ່ສວນຫຍ້າດ້ານໃຕ້ຂອງທຳນຽບຂາວໃນວັນສຸກວານນີ້ວ່າ ຣັດເຊຍບໍ່ໄດ້ປະຕິບັດຕາມຄວາມໝັ້ນໝາຍຂອງຕົນ ແລະກ່າວວ່າ ພວກເຮົາ “ຈຳເປັນຕ້ອງໄດ້ນຳໜ້າສະເໝີ ” ທ່ານກ່າວວ່າ ຫວັງວ່າຂໍ້ຕົກລົງສະບັບໃໝ່ຈະສາມາດບັນລຸກັນໄດ້ ເພື່ອໃຊ້ແທນສົນທິສັນຍາສະໄໝສົງຄາມເຢັນດັ່ງກ່າວ ແລະເວົ້າວ່າ ຂໍ້ຕົກລົງໃໝ່ນີ້ ຄວນຈະຮວມທັງຈີນ ແຕ່ໃນຂະນະດຽວກັນກໍກ່າວວ່າ “ພວກເຮົາມີຈະມີອາວຸດນິວເຄລຍຊະນິດໃໝ່ໄວໆນີ້ ” ທ່ານທຣຳຕອບຄຳຖາມຂອງວີໂອເອ ໃນຕອນບ່າຍວັນພະຫັດວານນີ້ວ່າ “ຣັດເຊຍຢາກຈະເຮັດບາງສິ່ງບາງຢ່າງ ກ່ຽວກັບສົນທິສັນຍານິວເຄລຍ ແລະນັ້ນ ຂ້າພະເຈົ້າກໍບໍ່ມີການຂັດຂ້ອງຫຍັງ ພວກເຂົາເຈົ້າຢາກເຮັດສິ່ງໃດສິ່ງນຶ່ງແລະກໍເຊັ່ນດຽວກັນ ກັບຂ້າພະເຈົ້າຈະເຮັດ ” ຢູ່ໃນຖະແຫຼງການຂອງທ່ານ ທ່ານພອມພຽວ ຮຽກຮ້ອງໃຫ້ ຣັດເຊຍ ແລະຈີນ “ເຂົ້າຮ່ວມກັບພວກເຮົາໃນໂອກາດນີ້ ເພື່ອນຳເອົາຜົນຂອງຄວາມໝັ້ນຄົງທີ່ແທ້ຈິງ ມາສູ່ປະເທດຂອງພວກເຮົາ ແລະທົ່ວທັງໂລກນຳດ້ວຍ ”